ജലനിരപ്പ് ഉയര്ന്നു മുല്ലപ്പെരിയാറില് നിന്നും സെക്കന്റില് 3005 ഘനയടി വെള്ളം തുറന്ന് വിടുന്നു പെരിയാര് തീരത്ത് ജാഗ്രതാ നിര്ദേശം മുല്ലപ്പെരിയാര് അണക്കെട്ടില് ജല നിരപ്പ് ഉയര്ന്നതോടെ 138.95 അടി പിന്നിട്ടതോടെ കൂടുതല് ജലം തുറന്ന് വിടുന്നു. മുല്ലപ്പെരിയാര് ഡാമില് 3 ഷട്ടറുകള് കൂടി 0.60 സെന്റീ മീറ്റര് ഉയര്ത്തി. ഇതോടെ സെക്കന്റില് 3005 ഘനയടി വെള്ളം പുറത്തേക്ക് ഒഴുക്കിവിടും. നേരത്തെ 1493 ഘനയടി ജലമാണ് ഒഴുക്കി വിട്ടിരുന്നത്. മൂന്ന് ഷട്ടറുകള് കൂടി തുറന്നതോടെ 1512 ഘനയടി ജലമാണ് അധികമായി ഒഴുക്കിവിടുന്നത്. കുടുതല് വെള്ളം തുറന്ന് വിടുന്ന സാഹചര്യത്തില് പെരിയാര് തീരത്ത് ജാഗ്രതാ നിര്ദേശം പുറപ്പെടുവിച്ചു. എന്നാല് നിലവില് ആശങ്കപെടേണ്ട സാഹചര്യം ഇല്ലെന്ന് ഇടുക്കി ജില്ലാ കളക്ടര് അറിയിച്ചു. മഴ കുറയുകയും ജലനിരപ്പ് 138.15 അടിലേക്ക് താഴുകയും ചെയ്തതിന് പിന്നാലെ ചൊവ്വാഴ്ച മുല്ലപ്പെരിയാര് അണക്കെട്ടിന്റെ മൂന്ന് ഷട്ടറുകള് താഴ്ത്തിയിരുന്നു. 1,5,6, ഷട്ടറുകളാണ് ബുധനാഴ്ച രാവിലെ എട്ട് മണിയോടെ താഴ്ത്തിയത്. പിന്നാലെയാണ് വീണ്ടും തുറക്കുന്നത്. ജലനിരപ്പ് ഉയര്ന്നതിനെ തുടര്ന്ന് കഴിഞ്ഞ ഇരുപത്തിയൊമ്ബതിനായിരുന്നു മുല്ലപ്പെരിയാര് അണക്കെട്ടിലെ ഷട്ടറുകള് തമിഴ്നാട് ഉയര്ത്തിയത്. ആദ്യം രണ്ട് ഷട്ടറുകളായിരുന്നു തുറന്നത്. പിന്നിട് അണക്കെട്ടിലേക്കുള്ള നീരൊഴുക്ക് വര്ദ്ധിച്ച സാഹചര്യത്തില് മൂന്ന് ഘട്ടമായിട്ടാണ് നാല് ഷട്ടറുകള് കൂടി ഉയര്ത്തിയത്. തുറന്നിരുന്ന ആറ് ഷട്ടറുകള് 50 സെന്റീമീറ്റര് ഉയര്ത്തി 2974 ഘനയടി വെള്ളമായിരുന്നു പുറത്തേക്ക് ഒഴുക്കിയിരുന്നത്. പിന്നാലെ ജലനിരപ്പ് താഴ്ന്നതിനെ തുടര്ന്നാണ് മൂന്ന് ഷട്ടറുകള് താഴ്ത്തിയത്. അതിനിടെ, സംസ്ഥാനത്ത് ഇടുക്കിയുള്പ്പെടെയുള്ള ജില്ലകളില് അതി ശക്തമായ മഴ ലഭിക്കുമെന്ന് കേന്ദ്ര കാലാവസ്ഥാ വകുപ്പിന്റെ മുന്നറിയിപ്പ്. ഇന്ന് 8 ജില്ലകളില് ഓറഞ്ച് അലര്ട്ട് പ്രഖ്യാപിച്ചു. തിരുവനന്തപുരം, കൊല്ലം, പത്തനംതിട്ട, കോട്ടയം, എറണാകുളം, ഇടുക്കി, കോഴിക്കോട്, വയനാട് ജില്ലകളിലാണ് ഓറഞ്ച് അലര്ട്ട്. ആലപ്പുഴ, തൃശൂര്, പാലക്കാട്, മലപ്പുറം ജില്ലകളില് യെല്ലോ അലര്ട്ടും നല്കിയിട്ടുണ്ട്..